Ami testtől született, test az, és ami Lélektől született, lélek az. Jn 3,6

Ami testtől született, azaz természetes módon, az magán viseli a test tulajdonságait. Nemcsak a szülőktől örökölt tulajdonságokat, képességeket, hanem még a kulturális hatásokat, a gondolkodásmódot, az oktatás összhatását, a társadalmi elvárásokat stb. Szóval a testtől született a testi tulajdonságokat hordozza és adja tovább.

De ami Szellemtől (Lélek) született, ugyanúgy hordozza a szellemi tulajdonságokat. A mi környezetünkben a szellemi terület kevésbé ismert. Legalább is a mi környezetünkben nem sokat tudunk róla. Ebben része van a múltunknak, a neveltetésünknek, a környezetünknek és a társadalmi követelményrendszernek. Sok a kérdés e terület körül.

A Biblia határozott kijelentése segít megismerni e területet. Isten kijelenti önmagát és azt a környezetet, amelyben Ő él és tevékenykedik. Ami a Szellemtől született, az szellem. Szóhasználatunkban gyakran valami kellemetlen érzés is kapcsolódik e fogalomhoz, de

a Biblia kijelentése független ettől. Ami Isten Szellemétől született, az szellem! *VGy*